“Gürcüstan, Azərbaycan və Türkiyə arasında əsl strateji əməkdaşlıq mövcuddur”
“Gürcüstan, Azərbaycan və Türkiyə arasında əsl strateji əməkdaşlıq mövcuddur” İqtisadiyyat
Kaxa Kaladze: ""Şahdəniz-2" iri enerji layihəsinin həyata keçirilməsinin astanasındayıq"
"Gürcüstan, Azərbaycan və Türkiyə arasında əsl strateji əməkdaşlıq mövcuddur". "Trend"in məlumatına görə, bunu Gürcüstan baş nazirinin müavini, iqtisadiyyat naziri Georgi Kvirikaşvili Tiflisdə üçtərəfli sammitin yekunları üzrə deyib.
Onun sözlərinə görə, üç ölkə arasında əməkdaşlığın daha da inkişaf etdirilməsi vacibdir: "Sammit səmimi şəraitdə keçib. İqtisadiyyat Nazirliyi Bakı-Tiflis-Ceyhan layihəsi üzərində nəzarətçi qurum kimi layihənin reallaşdırılmasının gedişatı haqqında təqdimat keçirib və hesabat verib. Türkiyə və Azərbaycandan olan həmkarlarımız öz təqdimatlarını keçiriblər. Ölkələrimiz arasında strateji tərəfdaşlıq və əməkdaşlığın olmasını bir daha qeyd etmək vacibdir. Bu gün nəqliyyat, enerji və ticarət sahələrində həyata keçirdiyimiz layihələr vurğulanıb. Azərbaycan və Türkiyə Gürcüstanın ən iri tərəfdaşıdır".
Neft emalı zavodunun tikintisi layihəsinin müzakirə olunub-olunmadığı məsələsinə gəlincə, nazir deyib ki, sammitdə bu məsələyə baxılmayıb: "Lakin belə zavodun inşasına böyük maraq var və qurum təklifləri nəzərdən keçirir".
Gürcüstan birgə layihələr çərçivəsində Azərbaycan və Türkiyədən investisiya həcmlərinin artacağını gözləyir. Gürcüstanın energetika naziri Kaxa Kaladze isə deyib ki, Gürcüstanın tranzit potensialının reallaşması üçün daha bir fürsət olan "Şahdəniz-2" iri enerji layihəsinin həyata keçirilməsinin astanasındayıq. Onu sözlərinə görə, region iqtisadiyyatının inkişafına yeni təkan verən "Bakı-Tiflis-Qars" dəmiryol layihəsinin yaradılması üzrə layihənin başa çatması və reallaşması da yaxınlaşır: "Sammit 3 ölkənin iqtisadi sahədə daha çox inteqrasiyasına kömək edəcək ki, bu da xalqlarımızın rifahının artmasına gətirib çıxaracaq".